SK Úradný vestník Európskej únie C 218/1

OZNÁMENIE KOMISIE

Usmernenie o monitorovaní a nahlasovaní údajov o registrácii nových ľahkých vozidiel

(2017/C 218/01)

VYHLÁSENIE O ODMIETNUTÍ ZODPOVEDNOSTI Týmto usmernením sa má uľahčiť zber, predkladanie a posudzovanie údajov o monitorovaní CO2 v prípade ľahkých vozidiel, keďže obsahuje výklad príslušných ustanovení nariadení Európskeho parlamentu Rady (ES) č. 443/2009 a (EÚ) č. 510/2011 zo strany Komisie. Toto oznámenie má orgánom a prevádzkovateľom slúžiť ako pomôcka, pričom záväzný výklad právnych predpisov Únie je oprávnený podávať len Súdny dvor Európskej únie.

1. ÚVOD

Podľa článku 8 nariadenia Európskeho parlamentu a Rady (ES) č. 443/2009 (1) a článku 8 nariadenia Európskeho parlamentu a Rady (EÚ) č. 510/2011 (2) musia členské štáty v rámci integrovaného prístupu Únie na zníženie emisií CO2 z ľahkých vozidiel každoročne zaznamenávať a postupovať Komisii určité údaje o nových osobných automobiloch a nových ľahkých úžitkových vozidlách. Tieto údaje budú základom pre určenie priemerných špecifických emisií CO2 a cieľových hodnôt špecifických emisií pre výrobcov nových osobných automobilov a nových ľahkých úžitkových vozidiel a poslúžia aj na posúdenie toho, či výrobcovia tieto cieľové hodnoty spĺňajú. Nariadením Komisie (ES) č. 1014/2010 (3) a nariadením Komisie (EÚ) č. 293/2012 (4) sa má zabezpečiť konzistentnosť údajov, ktoré členské štáty majú zasielať, a to na základe pravidiel týkajúcich sa zberu a oznamovania týchto údajov.

Komisia v roku 2010 uverejnila oznámenie (5) s cieľom umožniť zber, predkladanie a posudzovanie údajov požadovaných v súvislosti s uplatňovaním nariadenia (ES) č. 443/2009 a poskytnúť členským štátom usmernenie týkajúce sa údajov, ktoré sa majú predložiť, a formátu, ktorý sa má použiť, ako aj použitej metodiky výpočtu. Týmto oznámením Komisie sa aktualizuje oznámenie KOM(2010) 657 v konečnom znení pri zohľadnení:

— nariadenia Európskeho parlamentu a Rady (EÚ) č. 333/2014, ktorým sa mení nariadenie (ES) č. 443/2009 s cieľom stanoviť postupy na dosiahnutie cieľa zníženia emisií CO2 z nových osobných automobilov do roku 2020 (6),

— nariadenia Európskeho parlamentu a Rady (EÚ) č. 510/2011, zmeneným nariadením (EÚ) č. 253/2014 (7) s cieľom vymedziť postupy na dosiahnutie cieľa zníženia emisií CO2 z nových ľahkých úžitkových vozidiel do roku 2020,

— korelačnej metodiky pre zavedenie celosvetového skúšobného postupu pre ľahké úžitkové vozidlá (World-wide harmonized Light vehicles Test Procedure – WLTP), ako sa stanovuje vo vykonávacom nariadení Komisie (EÚ) č. 2017/1153 (8), ako aj vo vykonávacom nariadení Komisie (EÚ) 2017/1152 (9).

Postupy na dosiahnutie cieľa zníženia emisií CO2 z nových osobných automobilov do roku 2020, emisné normy pre nové ľahké úžitkové vozidlá a zavedenie WLTP majú vplyv na oznamovanie údajov i na metodiku používanú na výpočet priemerných špecifických emisií CO2 a cieľovej hodnoty špecifických emisií pre výrobcov ľahkých úžitkových vozidiel. Od 1. septembra 2017 bude nový európsky jazdný cyklus (New European Test Cycle – NEDC), ktorý sa v súčasnosti používa na základe nariadenia Komisie (ES) č. 692/2008 (10), postupne nahradený novým regulačným skúšobným postupom na meranie emisií CO2 a spotreby paliva v prípade ľahkých vozidiel – WLTP, stanoveným v nariadení Komisie (EÚ) č. 2017/1121 (11).

V dôsledku zavedenia WLTP budú k dispozícii realistickejšie a spoľahlivejšie údaje o spotrebe paliva a emisiách CO2, čo je kľúčové pre ďalšie vykonávanie stratégie mobility s nízkymi emisiami, ako sa požaduje v odporúčaní Európskeho parlamentu v nadväznosti na vyšetrovanie merania emisií v automobilovom priemysle. S prihliadnutím na príslušné zmeny a v snahe prispieť k účinnému vykonávaniu stratégie mobility s nízkymi emisiami, ktorú Komisia prijala v júli 2016 (12) je cieľom tohto oznámenia Komisie uľahčiť zber, predkladanie a posudzovanie údajov, a to poskytnutím usmernenia členským štátom, pokiaľ ide o údaje, ktoré sa majú predložiť, a formát, ktorý sa má použiť, ako aj tým, že sa v ňom pre výrobcov objasňuje metodika výpočtu používaná na posúdenie toho, či spĺňajú príslušnú cieľovú hodnotu špecifických emisií. Ďalšie usmernenia sa môžu poskytnúť na ad hoc základe.

2. ÚDAJE

2.1. Zdroje údajov

Hlavnými zdrojmi údajov, ktoré majú členské štáty používať na zber monitorovacích údajov, budú do úplného zavedenia WLTP v roku 2018 osvedčenia o zhode alebo, ak sa tento zdroj nepoužíva na účely registrácie vozidla, dokumentácia typového schvaľovania. Vzhľadom na to, že dokumentácia typového schvaľovania môže obsahovať škály hodnôt, je potrebné, aby príslušný členský štát zabezpečil súlad údajov získaných z dokumentácie typového schvaľovania s údajmi vyplývajúcimi z osvedčenia o zhode.

Po zavedení WLTP sa konkrétna hodnota emisií CO2 vypočíta a zaznamená len v osvedčení o zhode každého jednotlivého vozidla. Na účinné monitorovanie a overenie týchto hodnôt bude nevyhnutné použiť identifikačné čísla vozidla (vehicle identification number – VIN) ako základ pre monitorovanie aj pri nových osobných automobiloch (v prípade nových ľahkých úžitkových vozidiel to už platí). V dôsledku toho budú od roku 2018 osvedčenia o zhode jediným zdrojom údajov pre zber a oznamovanie v súvislosti s monitorovaním emisií CO2 na základe WLTP (údaje o identifikačných číslach vozidiel sa môžu poskytnúť dobrovoľne už v roku 2017, keď sa bude WLTP postupne zavádzať).

Je potrebné poznamenať, že spracovanie identifikačného čísla vozidla nebude podľa článku 9a ods. 2 nariadenia (EÚ) č. 1014/2010 zahŕňať spracovanie akýchkoľvek osobných údajov, ktoré by mohli byť spojené s týmito číslami alebo inými údajmi, ktoré by mohli umožňovať spojenie identifikačných čísiel vozidiel s osobnými údajmi.

2.2. Zoznam výrobcov

Ako sa uvádza v príslušných právnych predpisoch a ako sa vysvetľuje ďalej, údaje sa musia monitorovať a zaznamenávať vo vzťahu ku každému výrobcovi s registráciami nových vozidiel v Únii. Každý výrobca musí splniť cieľovú hodnotu špecifických emisií podľa nariadenia (ES) č. 443/2009 a nariadenia (EÚ) č. 510/2011. Preto je dôležité, aby bol každý výrobca jednoznačne identifikovaný (13). S cieľom harmonizovať identifikáciu príslušných výrobcov sa zaviedol spoločný zoznam názvov výrobcov, ktorý sa každoročne aktualizuje (14). Členské štáty majú tento zoznam spolu s identifikačnými číslami vozidiel používať ako základ pre oznamovanie, ako sa uvádza v článku 8 ods. 2 nariadenia (ES) č. 1014/2010 a v článku 9 ods. 2 nariadenia (EÚ) č. 293/2012. Vzhľadom na to, že nariadenie (ES) č. 443/2009 a nariadenie (EÚ) č. 510/2011 sa uplatňujú na výrobcov tak z EÚ, ako aj mimo EÚ, nemožno akceptovať žiadne rozlišovanie podľa miesta, v ktorom sa výrobca nachádza. V súlade s článkom 7 nariadenia (ES) č. 1014/2010 a v súlade s článkom 8 nariadenia (EÚ) č. 293/2012 sa však má výnimka udeliť v prípade, že sa na vozidlá nevzťahuje typové schválenie ES, ale podliehajú národnému typovému schvaľovaniu malých sérií alebo jednotlivému schvaľovaniu. V týchto prípadoch majú členské štáty namiesto použitia názvov výrobcov používať označenia uvedené v danom článku, t. j. „AA-IVA“ v prípade typov vozidiel schválených jednotlivo a „AA-NSS“ v prípade typov vozidiel schválených v národnom meradle v malých sériách.

2.3. Požiadavky na údaje

Podľa článku 8 ods. 2 nariadenia (ES) č. 443/2009 a nariadenia (EÚ) č. 510/2011 musia príslušné orgány členských štátov oznámiť všetky údaje uvedené v prílohe II k týmto nariadeniam. V prípade, že v zdroji použitom ako základ pre registráciu chýbajú akékoľvek relevantné údaje, príslušné orgány by mali požiadať výrobcov o doplnenie súboru údajov. Príslušné orgány zodpovedajú za zabezpečenie toho, aby všetky relevantné údaje boli k dispozícii v čase registrácie a že sa Komisii a Európskej environmentálnej agentúre (EEA) predložia v danej lehote, ako sa ďalej uvádza v časti 2.4. V prípade vozidiel podliehajúcich typovému schvaľovaniu v národnom meradle v malých sériách alebo jednotlivému typovému schvaľovaniu sa vyžaduje len počet registrácií; ostatné informácie možno predložiť dobrovoľne.

Keďže členské štáty zodpovedajú za uchovávanie, zber, kontrolu, overovanie a prenos údajov z monitorovania, ako sa uvádza v článku 4 nariadenia (EÚ) č. 1014/2010 a nariadenia (EÚ) č. 293/2012, očakáva sa, že vnútroštátne orgány preukážu náležitú starostlivosť, aby zaistili čo najväčšiu presnosť údajov poskytovaných Komisii.

V dôsledku zavedenia WLTP sa uplatnia nové požiadavky na údaje. Vzhľadom na požadované rozsiahle úpravy registrácie vozidiel a systémov monitorovania CO2 môžu členské štáty v roku 2017 postupne zavádzať nové monitorovacie parametre, pričom kompletný nový súbor údajov bude záväzný od roku 2018. Údaje za rok 2017, ktoré sa majú oznamovať v roku 2018, by mali zahŕňať aspoň údaje požadované s cieľom zabezpečiť plnenie cieľových hodnôt a zabrániť zneužívaniu korelačného postupu. Požiadavky na údaje sa budú zavádzať postupne a bude záväzné od roku 2017, resp. od roku 2018 takto:

— od roku 2017, t. j. vo vzťahu k súborom údajov, ktoré sa majú predložiť v roku 2018, budú záväzné tieto dodatočné požiadavky na údaje: — faktor overovania (ak je k dispozícii (15)) — faktor odchýlky De (ak je k dispozícii (16))

— od roku 2018, t. j. vo vzťahu k súborom údajov, ktoré sa majú predložiť v roku 2019, budú záväzné tieto dodatočné požiadavky na údaje: — špecifické emisie CO2 (WLTP) — celková úspora emisií CO2 podľa WLTP z ekologických inovácií — identifikačné číslo vozidla — skúšobná hmotnosť podľa WLTP — kategória registrovaného vozidla (17) — identifikačné číslo radu vozidiel

3. PRENOS ÚDAJOV

V záujme zabezpečenia včasnej a efektívnej komunikácie medzi príslušnými orgánmi, výrobcami a Komisiou sa odporúča, aby príslušné orgány určené v súlade s článkom 8 ods. 7 nariadenia (ES) č. 443/2009 (18) a zodpovedné za prenos údajov vymenovali aspoň dvoch úradníkov ako kontaktné miesta a oznámili Komisii ich mená a kontaktné údaje. Úradníci by sa mali registrovať v centrálnom registri údajov Európskej environmentálnej informačnej a monitorovacej siete (EIONET) Európskej environmentálnej agentúry (19).

Podľa článku 2 nariadenia (EÚ) č. 1014/2010 členský štát informuje Komisiu o tom, kedy sa zaslali údaje do centrálneho registra údajov. Na tento účel sa členskému štátu odporúča zaslať email na funkčnú emailovú adresu Komisie EC-CO2-LDV-IMPLEMENTATION@ec.europa.eu a jeho kópie na funkčnú emailovú adresu EEA CO2-monitoring@eea.europa.eu. Údaje sa uchovajú v databáze, ktorú bude v mene Komisie spravovať EEA. Predbežné a konečné súbory údajov, ktoré sa oznámili výrobcom, sa verejne sprístupnia na internete.

Podľa článku 8 ods. 2 nariadenia (ES) č. 443/2009 a nariadenia (EÚ) č. 510/2011 sú členské štáty povinné potvrdiť a zaslať úplný súbor údajov do 28. februára každého kalendárneho roka.

3.1. Formát

Údaje by sa mali zaslať v dvoch samostatných súboroch .xml, z toho jeden má byť pre súhrnné údaje a druhý pre podrobné údaje, ako sa uvádza v prílohe II k nariadeniu (ES) č. 443/2009 a nariadeniu (EÚ) č. 510/2011. Ďalšie špecifikácie súborov .xml sa nachádzajú v usmerneniach uverejnených na webovom sídle CIRCABC (20).

3.2. Overovanie

Údaje a kódovanie .xml môže nezávisle overiť každý členský štát. Avšak vzor vo forme textového súboru bude k dispozícii na webovom sídle CIRCABC (21), pričom členským štátom sa dôrazne odporúča použiť ho v záujme zaručenia kvality pred tým, ako sa odošlú údaje za príslušný rok podávania správ.

4. METODIKA VÝPOČTU

Výpočet výkonnosti výrobcov je opísaný ďalej, pričom osobitná pozornosť sa venuje roku 2020, keď sa budú uplatňovať ustanovenia o postupnom zavádzaní a režim superkreditov (pre automobily) a úspory z ekologických inovácií (pre automobily a ľahké úžitkové vozidlá). Napriek tomu, že v metodike výpočtu sa osobitne odkazuje na ustanovenia nariadenia (ES) č. 443/2009 v prípade nových osobných vozidiel, rovnaký prístup by sa mal uplatniť podľa nariadenia (EÚ) č. 510/2011 v prípade nových ľahkých úžitkových vozidiel pri zohľadnení jeho osobitných ustanovení. Konkrétny príklad spôsobu uplatnenia metodiky je uvedený v prílohe.

4.1. Priemerné špecifické emisie

Na to, aby sa pri výpočte priemerných špecifických emisií CO2 pre výrobcov v roku 2020 vrátane výrobcov uvedených v článku 11 ods. 1 a v článku 11 ods. 4 uvedeného nariadenia zohľadnil percentuálny podiel postupného zavádzania (95 %) podľa článku 4 nariadenia (ES) č. 443/2009, potrebné vybrať vozidlá podľa ich špecifických emisií CO2. Na účely výpočtu priemerných špecifických emisií sa vyberie len 95 % novo registrovaných vozidiel, a to konkrétne vozidiel s najnižšími emisiami.

Špecifické emisie CO2 by sa v relevantných prípadoch mali znížiť o úspory z ekologických inovácií schválené Komisiou podľa článku 12 a vykonávacieho nariadenia Komisie (EÚ) č. 725/2011 (22). Podľa článku 12 ods. 1 môže byť celkový príspevok úspor z ekologických inovácií k zníženiu priemerných špecifických emisií výrobcu až 7 g CO2/km ročne. Akékoľvek úspory z ekologických inovácií nad túto hranicu sa nezohľadnia.

Pri výpočte priemerných špecifických emisií CO2 výrobcu v období rokov 2020 až 2022 by sa mali zohľadniť aj vozidlá spadajúce do kategórie uvedenej v článku 5a nariadenia (ES) č. 443/2009, a to pri uplatnení maximálneho stropu vo výške 7,5 g CO2/km počas tohto obdobia na každého výrobcu.

Presnejšie, pri určovaní špecifických emisií na účely výpočtu priemerných špecifických emisií CO2 výrobcu Komisia uplatní príslušné ustanovenia nariadenia (ES) č. 443/2009 v tomto poradí:

Výber vozidiel na výpočet priemerných špecifických emisií CO2 (so zreteľom na ustanovenie o postupnom zavádzaní v roku 2020)

a) Článok 12: od špecifických emisií odpočítať úspory z ekologických inovácií, ktoré sú uvedené v osvedčeniach o zhode v súlade s vykonávacím nariadením Komisie (EÚ) č. 725/2011.

b) Článok 4: vo vzostupnom poradí zotriediť registrácie nových osobných automobilov podľa ich emisií CO2 určených podľa písmena a) a do výpočtu priemerných špecifických emisií CO2 zahrnúť 95 % všetkých registrovaných vozidiel s najnižšími emisiami.

Výpočet priemerných špecifických emisií CO2

c) Článok 4: vypočítať priemerné špecifické emisie CO2 všetkých vozidiel vybraných podľa písmena b) bez ohľadu na ustanovenia článku 5a o superkreditoch alebo článku 12 o ekologických inováciách.

d) Článok 5a: za kalendárne roky 2020, 2021 a 2022 a v prípade automobilov, ktorých špecifické emisie CO2 sú nižšie ako 50 g CO2/km na základe hodnôt CO2 meraných podľa NEDC, vynásobiť špecifické emisie CO2 príslušným koeficientom uvedeným v článku 5a nariadenia (ES) č. 443/2009.

e) Článok 5a: za kalendárne roky 2020, 2021 a 2022 a v prípade automobilov, ktorých špecifické emisie CO2 sú nižšie ako 50 g CO2/km, vynásobiť úspory emisií CO2 z ekologických inovácií príslušným koeficientom uvedeným v článku 5a.

f) Článok 12 ods. 1: určiť úspory z ekologických inovácií na základe tohto vzorca: kde eii sú úspory z ekologických inovácií pri každej registrácii (vozidlá, ktoré nie sú vybavené ekologickými inováciami, by sa mali považovať za vozidlá s úsporou 0 g CO2/km), rsc,i je počet registrácií vynásobený koeficientom pre superkredity podľa článku 5a v prípade, že je to relevantné, N je počet registrácií vybraných podľa písmena b), za ktoré zodpovedá výrobca. Ak úspory z ekologických inovácií prekročia 7 g CO2/km, úspory musia byť ohraničené na túto hodnotu, ako sa stanovuje v článku 12 ods. 1.

g) Článok 5a: určiť úspory zo superkreditov na základe tohto vzorca: kde CO2,∅ sú priemerné emisie CO2 všetkých vybraných vozidiel vypočítané podľa písmena c) bez zohľadnenia ekologických inovácií a superkreditov, ei sú špecifické emisie CO2, rsc,i je počet registrácií vynásobený koeficientom pre superkredity podľa článku 5a, pokiaľ je to relevantné, N je počet registrácií vybraných podľa písmena b), za ktoré zodpovedá výrobca. V prípade, že úspory zo superkreditov prekročia strop vo výške 7,5 g CO2/km uvedený v článku 5a druhom odseku, úspory musia byť ohraničené na túto hodnotu. Ak úspory zo superkreditov v jednom roku sú nižšie ako 7,5 g CO2/km, zostávajúci strop pre superkredity sa zohľadní v nasledujúcom roku (rokoch).

h) Vypočítať priemerné špecifické emisie CO2 s prihliadnutím na písmená c), f), a g).

4.2. Cieľová hodnota špecifických emisií

Pri výpočte priemernej hmotnosti na účely určenia cieľovej hodnoty špecifických emisií na základe vzorca uvedeného v prílohe I pre výrobcov Komisia zohľadní hmotnosť všetkých vozidiel, pričom sa neuplatnia ustanovenia článku 4 a článku 5 nariadenia (ES) č. 443/2009 a nariadenia (EÚ) č. 510/2011 o postupnom zavádzaní a superkreditoch.

Výrobca, ktorý je spolu so všetkými podnikmi, ktoré sú s ním prepojené, zodpovedný za menej než 1 000 nových registrácií v Únii, môže byť oslobodený od splnenia cieľovej hodnoty špecifických emisií podľa článku 2 ods. 4 nariadenia (ES) č. 443/2009 a nariadenia (EÚ) č. 510/2011. Kritéria určovania toho, kto sa považuje za prepojený podnik, sa stanovujú v článku 3 ods. 2 týchto nariadení. Ak však výrobca požiadal o výnimku z cieľovej hodnoty a tá mu bola udelená podľa článku 11 nariadenia (ES) č. 443/2009 po 8. apríli 2014 alebo podľa článku 11 nariadenia (EÚ) č. 510/2011 po 1. marci 2014, bude sa na neho vzťahovať povinnosť splniť túto výnimku z cieľovej hodnoty bez ohľadu na to, či počet nových zaregistrovaných vozidiel v Únii, za ktoré zodpovedá výrobca, je nižší ako 1 000.

5. ZDRUŽOVANIE

5.1. Združenia

Podľa článku 7 nariadenia (ES) č. 443/2009 a nariadenia (EÚ) č. 510/2011 môžu výrobcovia vytvárať združenia. Existujú dva typy združení, ktoré sú špecifikované v článku 7 ods. 5 a 6. V článku 7 ods. 5 sa odkazuje na otvorené združenia vytvorené výrobcami, ktorí nie sú prepojenými podnikmi. Tieto združenia sú otvorené akémukoľvek inému výrobcovi, ktorý sa chce stať členom združenia, ak sú splnené podmienky podľa článku 7 ods. 5.

Združenia vytvorené výrobcami, ktorí patria do skupiny prepojených podnikov, možno označiť za uzavreté združenia, pričom sa na ne vzťahuje článok 7 ods. 6.

Výrobcovia, ktorí chcú vytvoriť združenie, musia podľa článku 7 nariadenia (ES) č. 443/2009 a nariadenia (EÚ) č. 510/2011 preukázať, že spĺňajú podmienky na vytvorenie uzavretého združenia, a na tento účel zaslať príslušné podporné informácie spolu s vyplneným vyhlásením o združení na funkčnú emailovú adresu Komisie EC-CO2-LDV-IMPLEMENTATION@ec.europa.eu.

Komisia bude považovať rok, v ktorom bolo združenie oznámené, za prvý rok uplatňovania dohody o združení. V prípade, že sa výrobcovia rozhodnú rozpustiť združenie pred dátumom uvedeným v oznámení, alebo v prípade, že niektorá z podmienok založenia združenia podľa článku 7 už nie je splnená, Komisia o tom musí byť informovaná, pričom združenie zanikne s účinnosťou od nasledujúceho kalendárneho roku.

5.2. Výkonnosť združenia

Združenia sa podľa článku 7 ods. 1 vytvárajú „v záujme plnenia svojich povinností podľa článku 4“, pričom podľa článku 7 ods. 7 nariadenia (ES) č. 443/2009 a nariadenia (EÚ) č. 510/2011 sa „považujú za jedného výrobcu na účely plnenia svojich povinností podľa článku 4“. Na výpočet výkonnosti združenia sa tak združenie považuje za jedného výrobcu. Na výber vozidiel v rámci ustanovenia o postupnom zavádzaní, ako aj na výpočet priemerných špecifických emisií CO2 a cieľovej hodnoty špecifických emisií sa uplatní rovnaký postup, ako sa uvádza v časti 4.

V prípade zmeny týkajúcej sa existujúcich združení počas obdobia rokov 2020 až 2022 sa úspory zo superkreditov, z ktorých mali členovia združenia v predchádzajúcom združení (združeniach) prospech, zohľadnia pri určovaní zostávajúceho stropu pre superkredity pre združenie (združenia) v nasledujúcom roku (rokoch).

6. PRECHOD Z NEDC NA WLTP

Nariadenie (ES) č. 443/2009 a nariadenie (EÚ) č. 510/2011 sú založené na meraní emisií podľa NEDC. To je dôvod, prečo je v dôsledku zavedenia WLTP potrebné tieto nariadenia prispôsobiť WLTP a zároveň zabezpečiť, aby požiadavky týkajúce sa znižovania zostali z hľadiska prísnosti porovnateľné s požiadavkami stanovenými odkazom na emisie merané podľa NEDC. V tejto časti sa stanovuje spôsob premeny cieľovej hodnoty špecifických emisií a stropu pre superkredity (pre automobily) na hodnoty podľa WLTP, ako aj spôsob prispôsobenia úspor z ekologických inovácií hodnotám podľa WLTP.

6.1. Výber emisií CO2

Vo vzťahu k údajom z monitorovania za kalendárne roky 2017 až 2020 vrátane sa priemerné špecifické emisie výrobcu vypočítajú na základe hodnôt emisií CO2 podľa NEDC s cieľom určiť, v akej miere výrobca dosahuje svoju cieľovú hodnotu špecifických emisií. S účinnosťou od 1. januára 2021 sa priemerné špecifické emisie majú počítať na základe hodnôt emisií CO2 podľa WLTP s cieľom určiť, v akej miere výrobca dosahuje svoju cieľovú hodnotu špecifických emisií. Za kalendárne roky 2019 a 2020 sa priemerné špecifické emisie na základe hodnôt CO2 podľa WLTP majú vypočítať za každého výrobcu iba na informatívne účely.

6.2. Premena cieľovej hodnoty špecifických emisií

Cieľová hodnota špecifických emisií výrobcu sa od roku 2021 stanoví na základe merania emisií podľa WLTP. Na účely stanovenia tohto cieľa sa porovná miera, v akej výrobca bude dosahovať svoju cieľovú hodnotu na základe NEDC v roku 2020, a jeho priemerné emisie podľa WLTP v tom istom roku. Tieto priemerné emisie podľa WLTP sa použijú ako referenčná hodnota, ktorá sa zvýši alebo zníži s cieľom určiť referenčnú cieľovú hodnotu podľa WLTP, t. j. v prípade, že priemerné emisie výrobcu podľa NEDC sú nižšie ako jeho cieľová hodnota na základe NEDC v roku 2020, referenčná cieľová hodnota podľa WLTP bude vyššia ako referenčná hodnota, alebo v prípade, že výrobca prekročí svoju cieľovú hodnotu na základe NEDC, referenčná hodnota sa zníži, t. j. nová referenčná cieľová hodnota podľa WLTP bude nižšia ako referenčná hodnota. V záujme zachovania porovnateľnosti cieľových hodnôt špecifických emisií na základe WLTP sa takisto zohľadnia ročné zmeny v priemernej hmotnosti vozového parku výrobcu.

Vzorec na výpočet referenčnej cieľovej hodnoty podľa WLTP a následných cieľových hodnôt špecifických emisií sa nachádza v prílohe I nariadenia (ES) č. 443/2009 v znení delegovaného nariadenia Komisie (EÚ) č. […/…] (23) [ktorým sa menia prílohy I a II k nariadeniu Európskeho parlamentu a Rady (ES) č. 443/2009 na účely ich prispôsobenia zmene regulačného skúšobného postupu merania CO2 z ľahkých vozidiel] a nariadenia (EÚ) č (EÚ) No 510/2011 v znení delegovaného nariadenia Komisie (EÚ) č. […/…] (24) [ktorým sa menia prílohy I a II k nariadeniu Európskeho parlamentu a Rady (ES) č. 510/2011 na účely ich prispôsobenia zmene regulačného skúšobného postupu merania CO2 z ľahkých vozidiel].

6.3. Premena stropu pre superkredity

Superkredity, t. j. vytváranie stimulov v prospech vozidiel s nižšími emisiami tým, že sa počítajú ako viac ako jedno vozidlo na účely stanovenia priemerných špecifických emisií výrobcu, budú k dispozícii v rokoch 2020 až 2022, ako sa stanovuje v článku 5a nariadenia (ES) č. 443/2009. V roku 2020 budú na uplatnenie tohto postupu potrebné len hodnoty emisií CO2 podľa NEDC, avšak na to, aby mohli výrobcovia pokračovať vo využívaní superkreditov aj v rokoch 2021 a 2022, musia zabezpečiť, aby v prípade vozidiel registrovaných v týchto rokoch boli hodnoty emisií CO2 podľa NEDC aj podľa WLTP zaznamenané v ich osvedčeniach o zhode.

Pre roky 2021 a 2022 to znamená, že:

— hodnoty emisií CO2 podľa NEDC budú potrebné na určenie toho, či vozidlo prichádza do úvahy na uplatnenie superkreditu, t. j. emisie vozidla so superkreditmi podľa NEDC musia byť pod 50 g CO2/km,

— hodnoty emisií CO2 podľa WLTP budú potrebné na výpočet účinku superkreditov na účely určenia priemerných špecifických emisií výrobcu v rokoch 2021 a 2022.

V článku 5a nariadenia (ES) č. 443/2009 sa stanovuje aj strop pre superkredity vo výške 7,5 g CO2/km, ktorý možno využiť počas obdobia rokov 2020 až 2022. Je pravdepodobné, že časť stropu sa využije v roku 2020, t. j. podľa podmienok NEDC, zatiaľ čo zvyšok by mal byť k dispozícii na roky 2021 a 2022. V článku 5 vykonávacieho nariadenia (EÚ) 2017/1153 sa stanovuje metodika na prepočítanie zostávajúceho stropu emisií CO2 podľa WLTP v rokoch 2021 a 2022. Zostávajúci strop sa potom použije na výpočet podľa časti 4.1 písm. g) tohto oznámenia.

6.4. Úprava úspor CO2 z ekologických inovácií

V súlade s článkom 6 vykonávacieho nariadenia (EÚ) 2017/1153 (osobné automobily) a článkom 5 vykonávacieho nariadenia (EÚ) 2017/1152 (ľahké úžitkové vozidlá) sa s účinnosťou od 1. januára 2021 pri výpočte priemerných špecifických emisií výrobcu majú zohľadniť iba úspory emisií CO2 z ekologických inovácií v zmysle článku 12 nariadenia (ES) č. 443/2009 a nariadenia (EÚ) č. 510/2011, na ktoré sa nevzťahuje WLTP. Za kalendárne roky 2021, 2022 a 2023 sa úspory z ekologických inovácií, vypočítané podľa časti 4.1 písm. f) tohto oznámenia, upravia v súlade s článkom 6 vykonávacieho nariadenia (EÚ) 2017/1153 (osobné automobily) a článkom 5 vykonávacieho nariadenia (EÚ) 2017/1152 (ľahké úžitkové vozidlá). Od kalendárneho roku 2024 sa úspory z ekologických inovácií zohľadnia pri výpočte priemerných špecifických emisií bez úpravy.

6.5. Určenie a oprava hodnôt CO2 podľa NEDC na výpočet priemerných špecifických emisií

Korelačné postupy stanovené vo vykonávacom nariadení (EÚ) 2017/1153 (osobné automobily) a vykonávacom nariadením (EÚ) 2017/1152 (ľahké úžitkové vozidlá) (ďalej len „korelačné nariadenia“) zahŕňajú používanie nástroja pre simuláciu vozidla (ďalej len „korelačný nástroj“), ktorý má nahradiť fyzické skúšky vozidla. Existuje riziko, že prostredníctvom korelačného nástroja sa získajú hodnoty emisií CO2, ktoré sú nereálne nízke. V nariadení sa preto stanovuje opravný mechanizmus, ktorý má zabrániť zneužívaniu takýchto situácií.

V súlade s bodom 3.2.8 prílohy I ku korelačným nariadeniam faktor odchýlky (De) a faktor overovania stanoví v konkrétnych prípadoch schvaľovací úrad alebo technická služba, pričom výrobca ich uvedie v osvedčení o typovom schválení (pozri dodatok k doplnku k osvedčeniu o typovom schválení, ktorý sa nachádza v dodatku 4 k prílohe I k nariadeniu o WLTP) a zaznamená v zázname 49 osvedčenia o zhode.

Faktor odchýlky a faktor overovania majú od roku 2017 monitorovať členské štáty.

Faktor odchýlky sa stanoví a zaznamená v týchto prípadoch:

— fyzická skúška vozidla sa vykonáva na základe náhodného výberu v súlade s bodom 3.2.6 prílohy I ku korelačným nariadeniam (náhodný výber výsledkov z výstupu korelačného nástroja),

— fyzická skúška vozidla sa vykonáva na základe osobitnej žiadosti schvaľovacieho úradu v súlade s bodom 3.2.7 prílohy I ku korelačným nariadeniam.

Faktor overovania sa stanoví a zaznamená v tomto prípade:

— zistí sa odchýlka vo vstupných údajoch, ktorá sa potvrdí po overení zo strany schvaľovacieho úradu na základe fyzickej skúšky vozidla (bod 3.2.8).

Vo všetkých ostatných prípadoch sa príslušné kolónky týkajúce sa faktora odchýlky a faktora overovania v osvedčení o typovom schválení a v osvedčení o zhode ponechajú prázdne.

Ak faktor odchýlky prekročí 0,04 alebo ak je faktor overovania 1, priemerné špecifické emisie dotknutého výrobcu je potrebné opraviť v súlade s článkom 7 korelačných nariadení.

Faktor overovania bude 0 v prípade, že vstupné údaje budú overené a potvrdené ako platné, alebo v prípade, že odchýlka vo vstupných údajoch je na úkor výrobcu.

(1) Nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (Ú. v. EÚ L 140, 5.6.2009, s. 1).

(2) Nariadenie Európskeho parlamentu a Rady (EÚ) č. 510/2011 z 11. mája 2011, ktorým sa stanovujú emisné normy pre nové ľahké úžitkové vozidlá ako súčasť integrovaného prístupu Únie na zníženie emisií CO2 z ľahkých vozidiel (Ú. v. EÚ L 145, 31.5.2011, s. 1).

(3) Nariadenie Komisie (EÚ) č. 1014/2010 z 10. novembra 2010 o monitorovaní a oznamovaní údajov o registrácii nových osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 293, 11.11.2010, s. 15).

(4) Vykonávacie nariadenie Komisie (EÚ) č. 293/2012 z 3. apríla 2012 o monitorovaní a oznamovaní údajov o registrácii nových ľahkých úžitkových vozidiel podľa nariadenia Európskeho parlamentu a Rady (EÚ) č. 510/2011 (Ú. v. EÚ L 98, 4.4.2012, s. 1).

(5) Oznámenie Komisie o monitorovaní a oznamovaní údajov o registrácii nových osobných automobilov, KOM(2010) 657 v konečnom znení.

(6) Nariadenie Európskeho parlamentu a Rady (EÚ) č. 333/2014 z 11. marca 2014, ktorým sa mení nariadenie (ES) č. 443/2009 s cieľom stanoviť postupy na dosiahnutie cieľa zníženia emisií CO2 z nových osobných automobilov do roku 2020 (Ú. v. EÚ L 103, 5.4.2014, s. 15).

(7) Nariadenie Európskeho parlamentu a Rady (EÚ) č. 253/2014 z 26. februára 2014, ktorým sa mení nariadenie (ES) č. 510/2011 s cieľom stanoviť postupy na dosiahnutie cieľa zníženia emisií CO2 z nových ľahkých úžitkových vozidiel do roku 2020 (Ú. v. EÚ L 84, 20.3.2014, s. 38).

(8) Vykonávacie nariadenie Komisie (EÚ) č. 2017/1153 z 2. júna 2017, ktorým sa stanovuje metodika určovania korelačných parametrov potrebná na zohľadnenie zmien v regulačnom skúšobnom postupe a mení nariadenie (EÚ) č. 1014/2010 (Ú. v. EÚ L 175, 7.7.2017, s. 679).

(9) Vykonávacie nariadenie Komisie (EÚ) č. 2017/1152 z 2. júna 2017, ktorým sa stanovuje metodika určovania korelačných parametrov potrebná na zohľadnenie zmien v regulačnom skúšobnom postupe a mení nariadenie (EÚ) č. 293/2012 (Ú. v. EÚ L 175, 7.7.2017, s. 644).

(10) Nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (Ú. v. EÚ L 199, 28.7.2008, s. 1).

(11) Nariadenie Komisie (EÚ) č. 2017/1151 z 1. júna 2017, ktorým sa dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel, mení smernica Európskeho parlamentu a Rady 2007/46/ES, nariadenie Komisie (ES) č. 692/2008 a nariadenie Komisie (EÚ) č. 1230/2012 a zrušuje nariadenie (ES) č. 692/2008 (Ú. v. EÚ L 175, 7.7.2017, s. 1).

(12) COM(2016) 501 final.

(13) Bod 0.5 v osvedčení o zhode; článok 3 ods. 1 písm. c) nariadenia (ES) č. 443/2009 a článok 3 ods. 1 písm. f) nariadenia (EÚ) č. 510/2011: „výrobca je osoba alebo subjekt, ktoré schvaľovaciemu orgánu zodpovedajú za všetky aspekty postupu typového schvaľovania ES v súlade so smernicou 2007/46/ES a za zabezpečenie zhody výroby.“

(14) https://circabc.europa.eu/sd/a/00e8fe6c-3ad8-4e9f-9a39-437501f609a4/Manufacturer_list.xls

(15) Tento údaj nie je k dispozícii pre všetky vozidlá; ďalšie podrobnosti sa uvádzajú v časti 6.5 tohto oznámenia.

(16) COM(2016) 501 final.

(17) Pre automobily bude záväzná od roku 2018, pričom pre ľahké úžitkové vozidlá je záväzná už teraz.

(18) V článku 8 ods. 8 nariadenia (EÚ) č. 510/2011 sa stanovuje, že ten istý príslušný orgán má byť zodpovedný za zber a oznamovanie údajov z monitorovania v prípade ľahkých úžitkových vozidiel.

(19) http://cdr.eionet.europa.eu/

(20) http://circa.europa.eu/Members/irc/env/gge_ldv/library

(21) http://circa.europa.eu/Members/irc/env/gge_ldv/library

(22) Vykonávacie nariadenie Komisie (EÚ) č. 725/2011 z 25. júla 2011, ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009 (Ú. v. EÚ L 194, 26.7.2011, s. 19).

(23) Delegované nariadenie Komisie (EÚ) č. […/…], ktorým sa menia prílohy I a II k nariadeniu (ES) č. 443/2009 na účely ich prispôsobenia zmene regulačného skúšobného postupu merania emisií CO2 z ľahkých vozidiel, Ú. v. EÚ […].

(24) Delegované nariadenie Komisie (EÚ) č. […/…], ktorým sa menia prílohy I a II k nariadeniu (EÚ) č. 510/2011 na účely ich prispôsobenia zmene regulačného skúšobného postupu merania emisií CO2 z ľahkých vozidiel, Ú. v. EÚ […].